पिछले कई सालों से डेरी फार्म संचालकों के सामने ये एक बड़ी समस्या बनी हुई है. अमरीका के आम किसान भी मजदूरों के न मिलने की समस्या से अक्सर जूझते रहते हैं.यही वजह है कि उन्हें बाहरी खासकर लैटिन अमरीकी देशों के मजदूरों पर निर्भर होना पड़ता है.डेरी फार्म के मालिकों ने इस समस्या से निजात पाने और गायों का दूध निकालने के लिए रोबोट्स का इस्तेमाल करने का फैसला किया है. इसके लिए उन्होंने हजारों डॉलर का निवेश किया है.इसमें रोबोट के प्वाइंट्स को गाय के थन में लगा दिया जाता है और मिनटों में कई लीटर दूध निकल आता है.एक डेरी फार्म के मालिक बताते हैं कि ये रोबोट काफी हाइटेक हैं और गायों को भी इससे कोई नुकसान नहीं होता है.उनका कहना है कि इससे समय भी बचता है और किसी एक आदमी को महज इस काम के लिए चौबीस घंटे नहीं रखना पड़ता.न्यूयॉर्क में एक डेरी फार्म के मालिक का कहना है कि ये सोचने की बात है कि हमें इस काम के लिए मशीन को क्यों चुनना पड़ा. उनके मुताबिक अमरीका में आव्रजन नियमों में व्यापक सुधार की जरूरत है.ऐसे किसानों का मानना है कि वीज़ा नियमों में सुधार के जरिए अमरीका में कृषि क्षेत्र में और सुधार लाया जा सकता है.दरअसल यहां खेती और इससे संबंधित दूसरे कामों के लिए ज्यादातर लैटिन अमरीकी देशों के मजदूरों पर निर्भर रहना पड़ता है. लेकिन समस्या ये है कि बाहरी मजदूरों को अक्सर तभी वीजा मिल पाता है जब फलों को तोड़ने का मौसम होता है.ऐसी स्थिति में गायों का दूध निकालने के लिए हर समय मजदूर नहीं मिल पाते और डेरी फार्म के मालिकों और किसानों को परेशानी का सामना करना पड़ता है.वहीं दूसरी ओर, मजदूर लोग अक्सर गैर-कानूनी तरीके से यहां आ जाते हैं और किसानों के लिए ये बाद में समस्या बन जाती है.